మినిషా లాంబా

మినిషా లాంబా, ఢిల్లీకి చెందిన సినిమా నటి, పోకర్ ప్లేయర్. హిందీ, పంజాబీ సినిమాలలో నటించింది. 2005లో వచ్చిన యహాన్ సినిమాతో సినిమారంగంలోకి వచ్చింది. 2007లో హనీమూన్ ట్రావెల్స్ ప్రై.లిమిటెడ్, 2008లో బచ్నా ఏ హసీనో, 2010లో వెల్ డన్ అబ్బా, 2011లో భేజా ఫ్రై 2 మొదలైన సినిమాలలో నటించింది. 2014లో కలర్స్ టీవీలో ప్రసారమైన బిగ్ బాస్ 8లో కూడా పాల్గొన్నది.

జననం, విద్య 
మినిషా లాంబా 1985, జనవరి 18న కావెల్ లాంబా - మంజు లాంబాల దంపతులకు న్యూ ఢిల్లీలోని జాట్ కుటుంబంలో జన్మించింది. చెన్నైలోని చెట్టినాడ్ విద్యాశ్రమ పాఠశాలలో ఒక సంవత్సరం చదువుకున్న మినిషా, శ్రీనగర్‌లోని ఆర్మీ పబ్లిక్ స్కూల్‌కు మార్చబడి, అక్కడ తన పాఠశాల విద్యను పూర్తిచేసింది. మిరాండా హౌస్, యూనివర్సిటీ ఆఫ్ ఢిల్లీ నుండి ఇంగ్లీష్ (ఆనర్స్) పట్టా అందుకుంది.

వృత్తిరంగం 
ఢిల్లీ యూనివర్శిటీలో చదువుతున్నప్పుడు, వివిధ బ్రాండ్ల ప్రకటనలకు మోడల్‌గా పనిచేసింది. క్యాడ్‌బరీ కోసం ఒక యాడ్ షూట్ చేస్తున్న సమయంలో బాలీవుడ్ దర్శకుడు షూజిత్ సిర్కార్ ఆమెను సంప్రదించి, 2005లో యహాన్ సినిమాలో అవకాశం ఇచ్చాడు. ఆ తరువాత కార్పోరేట్, రాకీ: ది రెబెల్, ఆంథోనీ కౌన్ హై, హనీమూన్ ట్రావెల్స్ ప్రైవేట్ లిమిటెడ్, అనామిక", శౌర్య, దస్ కహానియన్వంటి సినిమాలలో నటించింది.

2008లో, యాష్ రాజ్ ఫిల్మ్స్ నిర్మించిన బచ్నా ఏ హసీనోలో నటించింది. అదే సంవత్సరంలో సంజయ్ గధ్వి తీసిన కిడ్నాప్‌ సినిమాలో నటించి గుర్తింపు పొందింది. 2010లో దర్శకుడు శ్యామ్ బెనెగల్ తీసిన వెల్ డన్ అబ్బా సినిమాలో ముస్కాన్ అలీ పాత్రలో నటించి తన నటనకు ప్రశంసలు అందుకుంది

2014లో కలర్స్ టీవీలో బిగ్ బాస్ 8లో పాల్గొన్న మినిషా, 6 వారాల తర్వాత 2014 నవంబరు 2న (42వ రోజు) తొలగించబడింది. ధర్మేంద్ర, గిప్పీ గ్రేవాల్, గురుప్రీత్ ఘుగ్గీ, కుల్‌రాజ్ రంధావా, పూనమ్ ధిల్లాన్‌లతో కలిసి డబుల్ డి'' ట్రబుల్‌ సినిమాలో కూడా నటించింది.

వ్యక్తిగత జీవితం 
జుహు నైట్‌క్లబ్ "ట్రైలాజీ" యజమాని ర్యాన్ థామ్‌తో 2015 జూలై6న మినిషా వివాహం జరిగింది. నటి పూజా బేడికి ర్యాన్ థామ్‌ బంధువు. 2020 ఆగస్టులో వారిద్దరు విడాకులు తీసుకున్నారు. వ్యాపారవేత్త ఆకాష్ మాలిక్‌తో డేటింగ్ లో ఉన్నట్లు 2021 జూలైలో మినిషా ప్రకటించింది.

ఫిల్మోగ్రఫీ

మూలాలు

బయటి లింకులు 

 
 
 
 

హిందీ సినిమా నటీమణులు
పంజాబీ సినిమా నటీమణులు
జీవిస్తున్న ప్రజలు
1985 జననాలు
ఢిల్లీ సినిమా నటీమణులు